กูรูฟัน 7 หุ้น เด็ด SET ปรับขึ้น กลุ่มสายการบินเด่นหลัง ICAO ปลดธงแดงไทย
ดัชนีหุ้นไทย (SET) วันนี้มีโอกาสปรับตัวขึ้นโดยได้ปัจจัยหนุนจากประเด็น ICAO ปลดธงแดงประเทศไทย  และมาตรการกระตุ้นเศรษฐกิจในประเทศ ขณะที่สัปดาห์นี้กลุ่มธนาคารจะเริ่มประกาศงบไตรมาส 3 กลางสัปดาห์
10 ต.ค. 2560

ข่าวหุ้นธุรกิจออนไลน์รายงาน เช้านี้ ณ เวลา 9.30 น. ค่าเงินบาทอยู่ที่ 33.37 บาทต่อเหรียญ ด้านตลาดหุ้นเอเชียส่วนใหญ่ปรับตัวขึ้น ขณะที่นักลงทุนจับตาดูข้อมูลเศรษฐกิจสำคัญของจีนในวันนี้ คือ ดัชนีผู้จัดการฝ่ายจัดซื้อ (PMI) ภาคบริการเดือน ก.ย. จากไฉซิน นักวิเคราะห์มองดัชนีหุ้นไทย (SET) วันนี้มีโอกาสปรับตัวขึ้นโดยได้ปัจจัยหนุนจากประเด็น ICAO ปลดธงแดงประเทศไทย  และมาตรการกระตุ้นเศรษฐกิจในประเทศ ขณะที่สัปดาห์นี้กลุ่มธนาคารจะเริ่มประกาศงบไตรมาส 3 กลางสัปดาห์ หุ้นเด่นเลือก KBANK, KCE, HANA, AOT, AAV, THAI  และ BA
นายเทิดศักดิ์ ทวีธีระธรรม ผู้ช่วยกรรมการผู้อำนวยการสายงานวิจัย บล.เอเซีย พลัส เปิดเผยถึงตลาดหุ้นไทยเช้านี้มีโอกาสที่จะปรับตัวขึ้นได้ โดยมองปัจจัยหนุนจากองค์การการบินพลเรือนระหว่างประเทศ (ICAO) ที่ประกาศปลดธงแดงประเทศไทย และยังมีความคาดหวังจากมาตรการช็อปช่วยชาติ ซึ่งต้องรอดูว่าคณะรัฐมนตรี (ครม.) จะพิจารณาได้เมื่อใด นอกจากนี้ จะเห็นได้ว่า Fund Flow จากนักลงทุนต่างชาติ และสถาบัน ยังคงไหลเข้าอย่างต่อเนื่อง ดังนั้นดัชนีฯมีโอกาสที่จะขึ้นทดสอบแนวต้านที่ระดับ 1,700 จุด ได้อีกครั้ง ส่วนแนวรับให้ไว้ที่ 1,690 จุด
ด้านตลาดหุ้นในภูมิภาคเอเชียเช้านี้ไม่ค่อยเปลี่ยนแปลง แต่จะอิงในทางบวกเป็นส่วนใหญ่ สำหรับปัจจัยนอกประเทศไม่ค่อยมีอะไรแล้ว เนื่องจากขณะนี้คงตีความกันไปแล้วว่า ธนาคารกลางสหรัฐ (เฟด) คงจะปรับขึ้นอัตราดอกเบี้ยในเดือนธ.ค. ส่วนอื่นก็เป็นแค่ส่วนประกอบเท่านั้น
บล.ธนชาต ระบุในบทวิเคราะห์ (9 ต.ค.) ว่า แม้ตัวเลขการจ้างงานสหรัฐฯ เดือน ก.ย.อ่อนแอกว่าตลาดคาด ลดลง 33,000 ตำแหน่ง ขณะที่อัตราการว่างงานลดลงเหลือ 4.2% แต่มองเป็นเพราะผลจากพายุ “ฮาร์วีย์” ส่งผล Dow Jones เคลื่อนไหวแคบ ขณะที่น้ำมันดิบ Brent -2.4% จะเป็นปัจจัยกดดันกลุ่มพลังงานวันนี้ ประเมิน Downside risk “จำกัด” เป็นโอกาส “ซื้อ” เป้าหมาย 1,740 จุด
ทั้งนี้ มอง 3 ประเด็นที่มีผลต่อ SET สัปดาห์นี้ 1) กำไรกลุ่มธนาคาร 3Q17 เริ่มประกาศกลางสัปดาห์นี้ แม้ไม่ตื่นเต้น แต่ valuation ที่ PE18 9.45 เท่า “ไม่แพง” ชอบธนาคารที่ได้ผลดีจากแนวโน้มตลาดทุนฟื้นตัว อย่าง KKP TISCO  ขณะที่ธนาคารใหญ่ชอบ KBANK 2) “ซื้อ” กลุ่มอิเล็กทรอนิกส์ ชอบ KCE HANA นอกจากชอบภาพรวมอุตสาหกรรมอิเล็กทรอนิกส์ที่มีการเติบโตดี ยังมองเงินบาทอ่อนค่าก่อนการขึ้นดอกเบี้ย Fed เดือน ธ.ค.นี้ และ 3) ICAO “ปลด” ธงแดง มองเป็นปัจจัยบวกต่อ low cost อย่าง AAV THAI รวมไปถึง ขณะที่ AOT ได้ผลบวกผ่านผู้โดยสาร และเที่ยวบินเพิ่ม
บล.แอพเพิล เวลธ์ ระบุในบทวิเคราะห์ (9 ต.ค.) แนะนำ ขึ้นขายลงซื้อ ระหว่างแนวรับ – แนวต้าน 1,680 – 1,700 จุด คาดกลุ่มการบิน AAV, BA,THAI ได้รับผลบวกจากประเด็น ICAO ปลดธงแดงไทย